10. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 51 της 18 Ιαν./1 Φεβρ. 1978 (ΦΕΚ Α΄ 10) Περί τροποποιήσεως του Β.Δ. 779/1962 «περί της διδασκαλίας και υποχρεωτικής εξετάσεως των φοιτητών του Πανεπιστημίου Θεσσαλονίκης εις μίαν ξένην γλώσσαν». Έχοντες υπ’ όψει: 1.Τας διατάξεις των άρθρων 18 και 30 του Ν.Δ. 3974/1959 «περί τροποποιήσεως και συμπληρώσεως των περί των Ανωτάτων Εκπαιδευτικών Ιδρυμάτων ισχυουσών διατάξεων». 2.Την γνώμην της Συγκλήτου (συνεδρία 23.3. 1977) του Πανεπιστημίου Θεσσαλονίκης. 3.Την υπ’ αριθ. 1290/1977 γνωμοδότησιν του Συμβουλίου της Επικρατείας, προτάσει του Υπουργού Εθνικής Παιδείας και Θρησκευμάτων, αποφασίζομεν: Άρθρον μόνον. 1.Το εδάφιον α΄ της παραγράφου 3 του άρθρου 1 του Β.Δ. 779/1962 (ΦΕΚ 200 Α΄) καταργείται. 2.Από του ακαδημαϊκού έτους 1977-78 οι μαθηταί της Στρατιωτικής Σχολής Αξιωματικών Σωμάτων, άμα τη εγγραφή των, ως πρωτοετών, εις το Πανεπιστήμιον Θεσ/νίκης υποχρεούνται να δηλούν εγγράφως εις την Γραμματείαν της οικείας Σχολής ποίαν εκ των γλωσσών Αγγλικής ή Γαλλικής επιλέγουν προς εκμάθησιν. 3.Από του αυτού ως άνω ακαδημαϊκού έτους οι μαθηταί της ανωτέρω Σχολής οι εγγραφέντες εις σχολήν τινα του Πανεπιστημίου Θεσσαλονίκης, κατά τα προηγούμενα ακαδημαϊκά έτη συνεχίζουν την εκμάθησιν της παρ’ αυτών επιλεγείσης ξένης γλώσσης, παρά ταις Σχολαίς του Πανεπιστημίου, εις τας οποίας φοιτούν.

[Source: greek_legal_code_raptarchis | Tokens: 1214]